
A Whistleblowing irányelv harmonizációja a magyar munkajogban

A 2008-as gazdasági válság után megjelent Manning- és Snowden-ügyek hatására az Európai Unió úgy döntött, hogy létrehoz egy uniós whistleblowing minimumszabályzatot, amely a 2019/1937. számú EU Irányelvben (Whistleblowing irányelv) valósult meg.
A dolgozat témája azért is aktuális, mivel a gazdasági vagy politikai válságokat követően a közbizalom gyakran elvész a társadalomban, amelyet a történelem folyamán sokszor whistleblowinghoz hasonló szabályozással korrigáltak.
A Whistleblowing irányelv átültetése korán sem zajlott zökkenőmentesen, hiszen több európai ország – többek között Magyarország is –, késedelmesen implementálta a nemzeti szabályozásba.A kutatásom során először a whistleblowing történeti jelentőségét, majd fogalmának általános és európai kialakulását tártam fel. Ezt követően részletesen elemeztem a Whistleblowing irányelv rendelkezéseinek tartalmát, amelyeket igyekeztem tagállami átültetésekből eredő példákkal szemléltetni. Végezetül pedig tüzetesen tanulmányoztam az irányelv hazai implementálását – vagyis a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvényt (Panasztörvény) – melynek keretében feltártam azokat a kodifikációból eredő hézagokat, amelyek megnehezítik a törvény alkalmazhatóságát.
A dolgozat eredményeként arra a megállapításra jutottam, hogy a Panasztörvény szabályozásának újragondolása szükséges ahhoz, hogy az ne idegen testként jelenjen meg a magyar munkajogban. Ennek érdekében egy javaslatcsomagot formájában fogalmaztam meg a jogalkotó számára, a felmerült aggályok kiküszöbölésére szánt gondolataim.



